Ǹdzóe bia. Dávid. Sáləmen. 2Mə ngáyanga, mə yangá Ńtondôbə: ńdɔ a ngálúmbū ábə ma, a wógó ma ǹtad. 3A ngádudu ma ébē áwú, a bódó mā á ḿbɔdɔ̌g yā élɔbí; ńdɔ a ngátə́le ma məkǒl á ńkom á yōb, məkǒl mə́ ngayə́m mā á sí. 4O ndzí naa a bədé ma m̀kpámáŋ dzīá ânyu, dziá ólugú ású Zāmbá wáán. Abuí bod lâyi yén, bə́ ngákɔn wɔ̌ŋ, bə́ ngáfɔmbɔ Ǹtondôbə. 5Mvɔ̌m ai é mod ǎ fudi afidí díe ábə Ǹtondôbə, a təge vəŋan ḿfág bǒd bə́ Rahav bə́ nə́, ngə́ kig á ngām bizilingǎn yā bəbəgə̌ mədugán. 6Abím biyə̌ŋ bí mam ai mə́sīmbá ó ngābɔ ású dáán, wa Ńtondôbə, Zambá wáán ! Dzóm yávəgǎn kig ai wa. Mayi dɔ́ yédan á ngə́ə́ŋ, mə nə fɔ́ɔ́ hə mə yédégán dɔ́, kə́ ǹláŋ bēn yā étē ó nə̄ sɔ́m a ! 7Wa ndzí kig yi, tɔ mətúnuŋa, tɔ bifái, ńdɔ hḿ wāzu ma fág mə̄lɔ́ naa mə́ wog: wa ndzí kig sílī mīm̀kpə́l biyə́m, tɔ bitsíga. 8Ńdɔ̄ hḿ māzu dzó, ma nâ: “Ma nyɔ́ mazu ai m̀bɔm kálara yǎ ánə̄ ńtílan ású dáma.9Ǎ Zāmbá wáma, mayi bɔ é dzóm wāwóg ḿbəŋ, ńdɔ̄ fə mvéndé dzoe e nə ma á ńnə̄m étē.” 10Mə ngákad fwé sósōō Ǹtondôbə á mod ekóán ńnə̄n; tám yēn, mǎdǐb kig anyu, wǎmēn wayəm nálā ! 11Ma ndzí kig sɔli sósōō woe á ńnə̄m wáma étē, mə ngákúli fɔ́ɔ́ bə́bə́lá woe ai akodé dóe á sááŋ. Ma ndzí kig sɔ́li fúlú ebaala mətǐŋ dzoe ai bə́bə́lá woe á mod ekóán ǹnén. 12Ńdɔ hḿ, ǎ Ńtondôbə, tə wa nyím ma mvam dzoe, ebaala mətǐŋ dzóe ai bə́bə́lá woe bí bāāla ma kɔ́m ésə, amú bə̄bə̂ bə́ mam bátsídan ma á zud é táŋ mə̄ sə́ kig dzǎm lāŋ. 13Bivǔs byámā byáyādan ma, mə sə́ kīg fə ai ayénə́ lə́ dzóm, bí nə etítíb, bí lodo é kɔ́ŋ ésǐl é nə́ mā á ńlō. Tɔ ǹnə́m bēn ó sə́ kīg fə ma âbǔm. 14Ǎ Ńtondôbə, kudú mā ngɔ́l, kodége ma, ǎ Ńtondôbə, vólógo ma sɔ́ ka.